ทองปิดร่วง 13.4 ดอลล์
สัญญาทองคำตลาดนิวยอร์กปิดร่วงลง13.4 ดอลล์ เหตุวิตกหนี้ยุโรป เงินดอลล์แข็งค่า
25 ก.ย. 2555

สัญญาทองคำตลาดนิวยอร์กปิดร่วงลง13.4 ดอลล์ เหตุวิตกหนี้ยุโรป เงินดอลล์แข็งค่า
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 13.4 ดอลลาร์ หรือ 0.75% ปิดที่ 1,764.6 ดอลลาร์/ออนซ์
สัญญาทองคำร่วงลง 0.75% เมื่อคืนนี้ หลังจากที่ดีดตัวขึ้นโดยรวม 0.3% เมื่อสัปดาห์ที่แล้ว เนื่องจากความวิตกกังวลเกี่ยวกับความไม่แน่นอนในยุโรป โดยเฉพาะความกังวลที่ว่าสเปนอาจจะต้องขอรับความช่วยเหลือด้านการเงิน
นอกจากนี้ สัญญาทองคำยังได้รับปัจจัยลบจากการแข็งค่าของสกุลเงินดอลลาร์ เพราะดอลลาร์ที่แข็งค่าจะทำให้สัญญาทองคำซึ่งซื้อขายด้วยสกุลเงินดอลลาร์นั้น มีราคาสูงขึ้นสำหรับนักลงทุนที่ถือครองสกุลเงินอื่นๆ 
อย่างไรก็ตาม นักวิเคราะห์ของแบงก์ ออฟ อเมริกา เมอร์ริล ลินช์ (BofA Merrill Lynch) คาดว่าราคาทองจะแตะระดับ 2,400 ดอลลาร์/ออนซ์ภายในสิ้นปี 2557 อันเป็นผลจากมาตรการผ่อนคลายเชิงปริมาณรอบใหม่ หรือ QE3 ของธนาคารกลางสหรัฐ (เฟด)